NARIADENIE KOMISIE (ES) č. 118/2005
z 26. januára 2005,
ktorým sa mení a dopĺňa príloha VIII k nariadeniu Rady (ES) č. 1782/2003 a ktorým sa stanovujú rozpočtové stropy pre čiastočné alebo nepovinné uplatňovanie režimu jednotnej platby a ročné finančné rámce pre systém jednotnej platby na plochu, stanovené v uvedenom nariadení
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá pre režimy priamej podpory v rámci Spoločnej poľnohospodárskej politiky a ktorým sa zavádzajú určité režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), a najmä na jeho článok 64 ods. 2, článok 70 ods. 2, článok 71 ods. 2, článok 143b ods. 3 a článok 145 písm. i),
keďže:
(1)
V prípade členských štátov, ktoré využívajú možnosť stanovenú v článku 62 nariadenia (ES) č. 1782/2003, a na základe informácií oznámených, ako je uvedené v článku 145 písm. i) uvedeného nariadenia, by sa mali čiastky uvedené v prílohe VIII k uvedenému nariadeniu upraviť.
(2)
Za jednotlivé platby uvedené v článkoch 66 až 69 uvedeného nariadenia je potrebné stanoviť rozpočtové stropy na rok 2005 pre členské štáty, ktoré uplatňujú režim jednotnej platby, stanovený v hlave III nariadenia (ES) č. 1782/2003 na rok 2005.
(3)
Je potrebné určiť rozpočtové stropy platné pre priame platby vylúčené z režimu jednotnej platby na rok 2005 pre tie členské štáty, ktoré v roku 2005 využívajú možnosť stanovenú v článku 70 nariadenia (ES) č. 1782/2003.
(4)
Je potrebné určiť rozpočtové stropy platné pre priame platby uvedené v prílohe VI k uvedenému nariadeniu na rok 2005 pre tie členské štáty, ktoré využívajú prechodné obdobie stanovené v článku 71 nariadenia (ES) č. 1782/2003.
(5)
Kvôli jasnosti je vhodné uverejniť rozpočtové stropy režimu jednotnej platby na rok 2005 po odpočítaní stropov stanovených pre platby uvedené v článkoch 66 až 70 uvedeného nariadenia z upravených stropov uvedených v prílohe VIII k nariadeniu (ES) č. 1782/2003.
(6)
Pre tie členské štáty, ktoré pristúpili k Spoločenstvu v roku 2004 a ktoré budú v roku 2005 uplatňovať systém jednotnej platby na plochu v súlade s hlavou IVa nariadenia (ES) č. 1782/2003, by sa mali stanoviť ročné finančné rámce na rok 2005 v súlade s článkom 143b ods. 3 uvedeného nariadenia.
(7)
Opatrenia stanovené v tomto nariadení sú v súlade so stanoviskom Riadiaceho výboru pre priame platby,
PRIJALA TOTO NARIADENIE:
Článok 1
Príloha VIII k nariadeniu (ES) č. 1782/2003 sa nahrádza textom stanoveným v prílohe I k tomuto nariadeniu.
Článok 2
1. Rozpočtové stropy na rok 2005, uvedené v článku 64 ods. 2 nariadenia (ES) č. 1782/2003, sú stanovené v prílohách II a III k tomuto nariadeniu.
2. Rozpočtové stropy na rok 2005, uvedené v článku 71 ods. 2 nariadenia (ES) č. 1782/2003, sú stanovené v prílohe IV k tomuto nariadeniu.
3. Rozpočtové stropy pre režim jednotnej platby na rok 2005 sú stanovené v prílohe V k tomuto nariadeniu.
4. Ročné finančné rámce na rok 2005, uvedené v článku 143b ods. 3 nariadenia (ES) č. 1782/2003, sú stanovené v prílohe VI k tomuto nariadeniu.
Článok 3
Členské štáty, ktoré sa rozhodnú pre regionálne uplatňovanie stanovené v článku 58 nariadenia (ES) č. 1782/2003, oznámia Komisii regionálne stropy stanovené do 31. decembra prvého roku uplatňovania režimu jednotnej platby do 1. marca nasledujúceho roku.
Článok 4
Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. januára 2005